CELEX: 32019D0930
Language: el
Date: 2019-06-04 00:00:00
Title: Εκτελεστική απόφαση (ΕΕ) 2019/930 της Επιτροπής, της 4ης Ιουνίου 2019, σχετικά με την έγκριση του σχεδίου εκρίζωσης της αφρικανικής πανώλης των χοίρων στους άγριους χοίρους σε ορισμένες περιοχές του Βελγίου [κοινοποιηθείσα υπό τον αριθμό C(2019) 3967] (Κείμενο που παρουσιάζει ενδιαφέρον για τον ΕΟΧ)

6.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 148/28
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/930 ΤΗΣ ΕΠΙΤΡΟΠΗΣ
         της 4ης Ιουνίου 2019
         σχετικά με την έγκριση του σχεδίου εκρίζωσης της αφρικανικής πανώλης των χοίρων στους άγριους χοίρους σε ορισμένες περιοχές του Βελγίου
         
            
               [κοινοποιηθείσα υπό τον αριθμό C(2019) 3967]
            
         
         (Τα κείμενα στη γαλλική και την ολλανδική γλώσσα είναι τα μόνα αυθεντικά)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (1), και ιδίως το άρθρο 16 παράγραφος 1 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Η οδηγία 2002/60/ΕΚ καθορίζει τα ελάχιστα ενωσιακά μέτρα που πρέπει να ληφθούν για την καταπολέμηση της αφρικανικής πανώλης των χοίρων, συμπεριλαμβανομένων των μέτρων που θα πρέπει να εφαρμόζονται σε περίπτωση που επιβεβαιωθεί κρούσμα αφρικανικής πανώλης των χοίρων σε άγριους χοίρους.
                  
               
                     (2)
                  
                  
                     Επιπλέον, η εκτελεστική απόφαση 2014/709/ΕΕ της Επιτροπής (2) θεσπίζει μέτρα ελέγχου της υγείας των ζώων όσον αφορά την αφρικανική πανώλη των χοίρων στα κράτη μέλη ή σε περιοχές τους όπως αυτές απαριθμούνται στο παράρτημα της εν λόγω απόφασης (τα οικεία κράτη μέλη) και σε όλα τα κράτη μέλη όσον αφορά τις μετακινήσεις άγριων χοίρων και τις υποχρεώσεις ενημέρωσης. Το παράρτημα της εκτελεστικής απόφασης 2014/709/ΕΕ οριοθετεί και απαριθμεί ορισμένες περιοχές των οικείων κρατών μελών, κατανεμημένες ανάλογα με το επίπεδο του κινδύνου με βάση την επιδημιολογική κατάσταση όσον αφορά την εν λόγω νόσο, συμπεριλαμβανομένου καταλόγου των περιοχών υψηλού κινδύνου. Το εν λόγω παράρτημα έχει τροποποιηθεί αρκετές φορές, προκειμένου να ληφθούν υπόψη οι μεταβολές της επιδημιολογικής κατάστασης στην Ένωση όσον αφορά την αφρικανική πανώλη των χοίρων, οι οποίες πρέπει να αντανακλώνται στο εν λόγω παράρτημα.
                  
               
                     (3)
                  
                  
                     Το 2018 το Βέλγιο ενημέρωσε την Επιτροπή για κρούσματα αφρικανικής πανώλης των χοίρων σε άγριους χοίρους και έλαβε τα μέτρα καταπολέμησης της νόσου που απαιτεί η οδηγία 2002/60/ΕΚ.
                  
               
                     (4)
                  
                  
                     Υπό το πρίσμα της τρέχουσας επιδημιολογικής κατάστασης και σύμφωνα με το άρθρο 16 της οδηγίας 2002/60/ΕΚ, το Βέλγιο υπέβαλε στην Επιτροπή σχέδιο για την εκρίζωση της αφρικανικής πανώλης των χοίρων (το σχέδιο εκρίζωσης).
                  
               
                     (5)
                  
                  
                     Το παράρτημα της εκτελεστικής απόφασης 2014/709/ΕΕ τροποποιήθηκε με την εκτελεστική απόφαση (ΕΕ) 2018/1856 της Επιτροπής (3) για να ληφθούν υπόψη, μεταξύ άλλων, τα κρούσματα αφρικανικής πανώλης των χοίρων σε άγριους χοίρους στο Βέλγιο, και τα τμήματα Ι και ΙΙ του εν λόγω παραρτήματος περιλαμβάνουν πλέον τις μολυσμένες περιοχές στο Βέλγιο.
                  
               
                     (6)
                  
                  
                     Η Επιτροπή εξέτασε το σχέδιο εκρίζωσης που υπέβαλε το Βέλγιο και έκρινε ότι συμμορφώνεται με τις απαιτήσεις του άρθρου 16 της οδηγίας 2002/60/ΕΚ. Επομένως, το σχέδιο θα πρέπει να εγκριθεί αναλόγως.
                  
               
                     (7)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται το σχέδιο που υποβλήθηκε από το Βέλγιο στις 18 Φεβρουαρίου 2019, σύμφωνα με το άρθρο 16 παράγραφος 1 της οδηγίας 2002/60/ΕΚ, για την εκρίζωση της αφρικανικής πανώλης των χοίρων στους άγριους χοίρους στις περιοχές που αναφέρονται στο παράρτημα της εκτελεστικής απόφασης 2014/709/ΕΕ.
         
         
            Άρθρο 2
            Το Βέλγιο θέτει σε ισχύ τις νομοθετικές, κανονιστικές και διοικητικές διατάξεις που απαιτούνται για την εφαρμογή του σχεδίου εκρίζωσης της νόσου εντός προθεσμίας 30 ημερών από την ημερομηνία έκδοσης της παρούσας απόφασης.
         
         
            Άρθρο 3
            Η παρούσα απόφαση απευθύνεται στο Βασίλειο του Βελγίου.
         
         
            Βρυξέλλες, 4 Ιουνίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 192 της 20.7.2002, σ. 27.
         
            (2)  Εκτελεστική απόφαση 2014/709/ΕΕ της Επιτροπής, της 9ης Οκτωβρίου 2014, σχετικά με τα μέτρα ελέγχου της υγείας των ζώων όσον αφορά την αφρικανική πανώλη των χοίρων σε ορισμένα κράτη μέλη και για την κατάργηση της εκτελεστικής απόφασης 2014/178/ΕΕ (ΕΕ L 295 της 11.10.2014, σ. 63).
         
            (3)  Εκτελεστική απόφαση (ΕΕ) 2018/1856 της Επιτροπής, της 27ης Νοεμβρίου 2018, για την τροποποίηση του παραρτήματος της εκτελεστικής απόφασης 2014/709/ΕΕ σχετικά με τα μέτρα ελέγχου της υγείας των ζώων όσον αφορά την αφρικανική πανώλη των χοίρων σε ορισμένα κράτη μέλη (ΕΕ L 302 της 28.11.2018, σ. 78).